Da Politiets Efterretningstjeneste (PET) blev opmærksom på, at tjenestens tidligere chef, Jakob Scharf, medvirker som gennemgående kilde i bogen »Syv år for PET« af journalist og forfatter Morten Skjoldager, tog efterretningstjenensten kontakt til Scharf.

Det skete 16. september i år – ni dage efter at bl.a. DR omtalte bogen, der var planlagt til udgivelse 17. oktober.

I brevet til Jakob Scharf gjorde PET opmærksom på en underskrevet tavshedserklæring, som forpligter den tidligere chef til at indhente PETs godkendelse, hvis han på noget tidspunkt »ønsker at videregive oplysninger, der stammer fra ansættelsen i PET« – f.eks i forbindelse med bogprojekter. Tjenesten mindede også Jakob Scharf om, at han er forpligtet til at forelægge eventuelle oplysninger, han havde givet, så tjenesten kan undersøge, om der er videregivet »klassificerede eller på anden vis fortrolige oplysninger.«

Det fremgår af det brev, som PET efterfølgende har sendt til forlaget People’s Press, og som Berlingske har fået indsigt i. Brevet til forlaget er dateret 28. september, og her fremgår det også, at det er salgsteksten til bogen, som vækker PETs bekymring for, om Scharf går for tæt på og potentielt bringer agenter i fare. Ifølge brevet til forlaget har Jakob Scharf dog ikke efterkommet ønsket.

»PET har imidlertid ikke modtaget manuskriptet,« skriver PET.

»Et journalistisk værk«

Brevet 28. september til People’s Press indeholder derfor samme opfordring til forlaget om »snarest muligt og senest fredag den 30. september kl. 12« at fremsende manuskriptet til »Syv år for PET« til undersøgelse af, om det indeholder fortrolige oplysninger.

30. september kl. 11.49 svarer forlaget. Bogen er baseret på en række faktuelle og i forvejen offentlige oplysninger, og Jakob Scharf »har selvsagt ingen intentioner om at bryde sin aftale med PET«, lyder det.

Forlaget afviser samtidig at sende manuskriptet:

»Da det som sagt drejer sig om et journalistisk værk, og der trods alt er ytringsfrihed her i landet, kan jeg ikke acceptere at skulle sende forlagets udgivelser til godkendelse eller censur hos PET eller nogen anden myndighed. Så dit ønske i den anledning må jeg rimeligvis afslå.«

En uge senere, fredag 7. oktober, bliver der på PETs foranledning nedlagt for fogedforbud mod bogen i Københavns Byret, og PET begynder at beslaglægge de kopier, som allerede florerer.

To dage senere udgiver Politiken bogen i sin helhed i et særtillæg, og fogedforbuddet er ifølge PET ikke længere muligt at opretholde. Tilbage står spørgsmålene, hvad PETs vurdering af bogens indhold er, og hvorvidt tjenesten vil rejse en sag om brud på tavshedspligt.

Til Berlingske bekræfter Jakob Scharf, at han modtog brevet fra PET og også besvarede henvendelsen.

»Af principielle grunde anser jeg det for rigtigst, at det er PET, som besvarer eventuelle spørgsmål vedrørende PETs henvendelser og svar på disse henvendelser,« skriver han i en mail.

Hverken PET eller justitsminister Søren Pind har ønsket at svare på yderligere spørgsmål om sagen.